Alpo Jordan

Alpo Jordan (3. joulukuuta 1881 Virtasalmi – 24. syyskuuta 1953 Savonlinna) oli suomalainen kauppias, yrittäjä ja yritysjohtaja, joka sai kauppaneuvoksen arvonimen.

Alpo Jordanin vanhemmat olivat maanviljelijä Asarias Jordan ja Sofia Riipinen ja puoliso vuodesta 1914 Aino Rissanen. Vuorineuvos Kari Jordan on hänen pojanpoikansa. Alpo Jordan kävi kansakoulun ja Helsingin kauppiaitten kauppakoulun 1. luokan kurssin 1909. Hän oli kansakoulun jälkeen A. Vauhkosen kauppaliikkeen apulainen 1899–1902, Johan Petterssonin kauppaliikkeen apulainen 1903–1907, kauppias H. Saastamoisen kauppamatkustaja 1908, kauppias A. V. Karvosen palveluksessa Kuopiossa 1909–1917, Savonlinnan Tukkukaupan omistaja ja johtaja vuodesta 1917 ja Savonlinnan valssimyllyn omistaja ja johtaja vuodesta 1928. Jordan oli Savonlinnan kaupunginvaltuuston jäsen 1919–1945, edustaen Kansallista Edistyspuoluetta, ja kaupunginhallituksen jäsen 1931–1946. Valtuuston varapuheenjohtajana Jordan toimi kaksitoista vuotta. Hänellä oli lisäksi useita muita luottamustehtäviä. Jordan muistetaan myös lahjoittajana, joka tuki taloudellisesti muun muassa Turun yliopistoa, Liikesivistysrahastoa, Savonlinnan suojeluskuntaa ja Savonlinnan kauppaopistoa. Kauppaneuvoksen Arvonimen Jordan sai 1935. Taiteilija Wilho Sjöström maalasi hänen muotokuvansa ja kuvanveistäjä Yrjö Liipola toteutti hänen hautamuistomerkkinsä vuonna 1954 Talvisalon hautausmaalle Savonlinnaan.

Lähteet

Suomalaiset yrittäjät
Suomalaiset yritysjohtajat
Suomalaiset kauppiaat
Savonlinnan kaupunginvaltuutetut
Kansallisen Edistyspuolueen poliitikot
Suomalaiset lahjoittajat
Kauppaneuvokset
Vuonna 1881 syntyneet
Vuonna 1953 kuolleet